FÆLLES HOLDNING af 19. marts 1998 fastlagt af Rådet på grundlag af artikel J.2 i traktaten om Den Europæiske Union, om restriktive foranstaltninger over for Forbundsrepublikken Jugoslavien (98/240/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.2, og

ud fra følgende betragtninger:

De seneste begivenheder i Forbundsrepublikken Jugoslavien (FRJ) og især anvendelsen af magt over for det Kosovo-albanske samfund i Kosovo er en uacceptabel krænkelse af menneskerettighederne og bringer sikkerheden i området i fare;

Den Europæiske Union fordømmer kraftigt terrorisme og voldshandlinger begået af Kosovos Befrielseshær eller af en hvilken som helst gruppe eller enkeltperson;

Den Europæiske Union fordømmer kraftigt den voldelige undertrykkelse af de ikke-voldelige tilkendegivelser af politiske synspunkter;

Den Europæiske Union godkendte den 12. marts 1998 den erklæring, som Kontaktgruppen udsendte den 9. marts 1998;

Den Europæiske Union kræver, at FRJ's regering tager konkrete skridt til at standse volden og forpligter sig til at finde en politisk løsning på Kosovo-problemet ved en fredelig dialog med det Kosovo-albanske samfund, især ved

- at trække de særlige politienheder tilbage og standse sikkerhedsstyrkernes aktion over for civilbefolkningen

- at give Den Internationale Røde Kors Komité og andre humanitære organisationer samt repræsentanter for Den Europæiske Union og andre ambassader adgang til Kosovo

- offentligt at forpligte sig til at indlede en dialog med lederne af det Kosovo-albanske samfund

- at indgå i et konstruktivt samarbejde om at gennemføre den aktion, der er fastlagt i punkt 6 i Kontaktgruppens erklæring;

det skønnes nødvendigt med de restriktive foranstaltninger i artikel 1 4, herunder at nedtone de økonomiske og finansielle forbindelser; disse foranstaltninger vil øjeblikkelig blive taget op til fornyet overvejelse, hvis FRJ's regering tager de skridt, der er nævnt i den foregående betragtning;

Den Europæiske Union vil gå videre og træffe yderligere internationale foranstaltninger, herunder navnlig en indefrysning af de midler, som FRJ's og den serbiske regering har i udlandet, hvis ovennævnte skridt ikke gennemføres, og der fortsat sker overgreb i Kosovo -

FASTLAGT FØLGENDE FÆLLES HOLDNING:

Artikel 1

Den Europæiske Union bekræfter den embargo for våbeneksport til det tidligere Jugoslavien, som blev indført ved fælles holdning 96/184/FUSP (1).

Artikel 2

Der vil ikke blive leveret udstyr til Forbundsrepublikken Jugoslavien, som kan anvendes til intern undertrykkelse eller terrorisme.

Artikel 3

Der vil blive indført et moratorium for statsfinansieret eksportkreditstøtte til handel og investeringer, herunder statsfinansiering af privatiseringer i Serbien.

Artikel 4

1. Der vil ikke blive udstedt visa til ledende repræsentanter for FRJ og Serbien, som er ansvarlige for FRJ-sikkerhedsstyrkers overgreb i Kosovo.

2. Navnene på de personer med et klart sikkerhedsansvar, der er opført på listen i bilaget, vil blive udsendt, så det sikres, at de ikke får indrejsetilladelse til medlemsstaternes områder. Yderligere højtstående repræsentanter for FRJ og serbiske repræsentanter med ansvar for undertrykkelsen i Kosovo vil blive tilføjet, såfremt FRJ's myndigheder ikke efterkommer det internationale samfunds krav, eller vil i helt særlige tilfælde blive undtaget, såfremt dette vil fremme Unionens vitale målsætninger. Rådet vil ajourføre listen på baggrund af udviklingen i Kosovo.

Artikel 5

Denne fælles holdning får virkning på datoen for dens vedtagelse.

Artikel 6

Den fælles holdning offentliggøres i Tidende

Udfærdiget i Bruxelles, den 19. marts 1998.

På Rådets vegne

J. STRAW

Formand

(1) EFT L 58 af 7.3.1996, s. 1.

BILAG

Vlajko Stojlkovic (Serbiens indenrigsminister)

Vlastimir Djordjevic (chef for Kontoret for Offentlig Sikkerhed)

Dragisa Ristivojevic (vicechef for Kontoret for Offentlig Sikkerhed)

Obrad Stevanovic (viceindenrigsminister)

Jovica Stanisic (viceindenrigsminister: chef for Den Serbiske Statssikkerhedstjeneste)

Radomir Markovic (viceindenrigsminister: vicechef for Den Serbiske Statssikkerhedstjeneste)

Frenki Simatovic (chef for Statssikkerhedstjenestens specialstyrker)

David Gajic (chef for Sikkerhedstjenesten i Kosovo)

Lubinko Cvetic (vicechef for Sikkerhedstjenesten i Kosovo)

Veljko Odalovic (vicechef for Kosovo Okrug).